Parlement sal DA se versoek oor OB oorweegAdv. Busisiwe Mkhwebane, die Openbare Beskermer. (Foto: Twitter) Die parlement het Woensdag reageer op ŉ versoek van die Demokratiese Alliansie om die Openbare Beskermer, adv. Busisiwe Mkhwebane, uit haar amp te verwyder. Moloto Mothapo, woordvoerder van die parlement, het in ŉ verklaring gesê die hoofsweep van die DA het die speaker, Thandi Modise, skriftelik versoek om met verrigtinge te begin om Mkhwebane uit haar amp te verwyder sodra die parlement in die nuwe jaar hervat. Die Nasionale Vergadering het op 3 Desember vanjaar nuwe reëls aanvaar wat betref die verwydering van ampsdraers van instansies wat die grondwetlike demokrasie ondersteun – waaronder die Openbare Beskermer. “Die DA se versoek en mosie vir die verwydering van die OB sal kragtens dié reëls oorweeg word,” het Mothapo gesê.